Bylmoorde-saak: Verdediging rig slotbetoëHenri van Breda in die hof 12 Februarie). Foto: ANA. Die verdediging in die Henri van Breda-moordsaak sal Dinsdag slotbetoë in die Wes-Kaapse hooggeregshof lewer. Adv. Piet Botha sal die slotbetoë vir die verdediging lewer. Senior staatsaanklaer Susan Galloway het Maandag slotbetoë namens die staat gerig en die omstandigheidsgetuienis teen Van Breda as “oorweldigend” beskryf. Sy het beweer dat Van Breda se weergawe nie waar kan wees nie. “Sy weergawe is opgemaak en moet as vals verwerp word.” Van Breda het skuld ontken op drie aanklagte van moord, een van poging tot moord en een van dwarsboming van die gereg. Hy beweer sy gesin is deur ŉ inbreker in hul huis in die De Zalze-landgoed in Stellenbosch aangeval. Die staat voer aan Van Breda het sy ouers en broer vermoor, sy suster ernstig beseer en sy geringe wonde self toegedien om dit te laat lyk asof hy ook aangeval is. Galloway het tydens slotbetoë gesê die bylaanval op Martin, Teresa, Rudi en Marli van Breda is uitgevoer met die doel om te moor. Sy het gesê die feit dat Marli die aanval oorleef het, is nie ŉ aanduiding van ŉ “minder ernstige aanval nie maar eerder van ŉ wonderwerk”. Galloway het gesê Van Breda het die moorde met voorbedagte rade gepleeg. “Hy het homself bewapen – die byl en die mes was op twee verskillende plekke – hy moes daarheen gegaan het om homself te bewapen.” Volgens Galloway het Van Breda vir amper drie uur ná die aanval “niks gedoen” nie ondanks die feit dat Marli steeds geleef het. “Hy het moontlik gewag dat hulle doodgaan terwyl hy sy sigarette gerook het.” Sy het ook aangevoer dat hy selektiewe geheueverlies het omdat hy soms ongelooflike detail kan onthou en soms niks nie. Verder kon hy nie verduidelik hoekom die aanvaller of aanvallers die Van Breda-huis in die middel van die landgoed gekies het nie, nie waardevolle items gesteel het nie en die gesin ernstig aangeval het, maar ŉ ooggetuie byna onaangeraak gelaat het.